Alkartasuna Lizeoa

Alkartasuna Lizeoa Beasaingo (Gipuzkoa) ikastola izan zen, 1965etik 1997 arte. 1965eko urtarrilaren 7an sortu zuen guraso talde batek, eta 1997an Euskal Autonomia Erkidegoko ikastetxe publiko bihurtu zen. Loinazko Andre Mariaren Parrokia Eskola izenarekin sortua, handik bi urtera Alkartasuna Lizeoa izena hartu zuen.

Gaur egun, Haur Hezkuntzako 2 urtekoetatik Lehen Hezkuntzako 6. mailara arteko ikasleak ditu ikastetxeak, Alkartasuna Lizeoa HLHI izenarekin.

 Sorrera 
Beasainen, 1964. urtean, Francoren diktaduraren garaia zen, eta Espainiako erregimenak euskara baztertzeko eta isilarazteko ahaleginak egin zituen; baina frankismoa indarra galtzen hasia zen, eta euskaltzaletasuna indarberritzen. Joanito Agirre, Joanito Erguin eta Josetxo Zufiaurre kezkaturik zeuden beren seme-alaben hezkuntzaz. Izan ere, seme-alabek ia soilik euskara zekiten, etxean erabiltzen zuten hizkuntza baitzen, eta hezkuntza eskaintza guztia Beasainen gaztelaniaz zen. Manolo Dorronsoro eta Carmelo Olano batu ziren guraso talde horretara, seme-alabei irakaskuntza euskaraz eskainiko zien ikastetxe berri bat sortzeko gogoz.

Erromatar Eliza Katolikoak, Konkordatuari esker, izaera ofizialeko legezko eskolak sortzeko ahalmena zuen. Beraz, Segundo Dorronsororengana jo zuten, herriko apaizarengana, eta ideia aurkeztu zioten. Eskola berri horren titular izatea proposatu zioten, eta berehala bat etorri zen. Eskolaren izena Loinazko Andre Mariaren Parrokia Eskola (izen ofiziala, ) izango zela adostu zuten, Loinazko Andre Mariak debozio handia baitzuen Beasainen. 1965eko urtarrilaren 7an ireki zituen ateak Beasaingo ikastolak.

 Alkartasuna Lizeoa 

 Karmeldarren eraikinean 
1967. urtean, Karmeldar lekaimeek Beasaingo Martina Maiz kalean zuten eskola itxi zuten: Karmengo Andre Mariaren eskola. 7,5 milioi pezetan saltzeko prest agertu ziren, eta Ikastolako Kontseiluak erabaki zuen erostea. Lekaimeek Gipuzkoako Aurrezki Kutxarekin zuten 5.080.500 pezetako zor hipotekarioa bere gain hartuta, banketxe horri 1.300.000 pezetako beste mailegu bat hartuta, eta Alkartasuna Lizeora ikastera etorriko ziren Goierriko ikastoletako ikasleen gurasoek jarritako 1.119.500 pezetarekin erosi zen ikastolarako egoitza (Alkartasuna Lizeo zaharra). Gipuzkoako Gobernu Zibil frankistak jarritako trabengatik, asko luzatu ziren egin beharreko izapideak, eta 1969ko uztaileko bigarren hamabostaldian sinatu ziren erosketaren jabetza agiriak.

 thumb | Ixabel Olano, ikastola honetako estreinako andereñoa, bere ikasleekin, Lizeo Zaharrean (1971/1972 ikasturtea).

Jada bazegoen jendea, Elizak ikastolan garrantzi txikiagoa izatea nahi zuena. Irakasleek ere beren irizpideak zituzten. Hainbat bilera egin ziren Elizaren, Kontseiluaren eta gurasoen ordezkariekin, adostasunetara iristeko eta, gutxienez, Kontseilu bateratu bat sortzea lortu zen. Batzarra 1974ko ekainaren 18an egin zen.

Alkartasunako ikasleen gurasoen kooperatiba sortu zen, emango ziren irakaskuntza maila guztiak legeztatu ziren, eta Foru kaleko eskola eraiki zen (Alkartasuna Lizeo berria), aurreko egoitza saldu eta gero.

Ixabel Olano izan zen Beasaingo ikastolako lehenengo andereñoa. 

 Kilometroak 77 
 thumb | Kilometroak 77 ibilbideko irudi bat.

1977an,  Alkartasuna Lizeoak 10 urte inguru zeramatzan zabalik, baina hainbat egoitzatan banatuta. Ikasle kopurua hazten zihoan, eta eraikin berri bat egiteko beharra zegoen. Josu Erguin gurasoen batzordeko kidea zen orduan, eta dirua lortzeko ideia bat aurkeztu zuen ikastolan, 1969an Kalifornian (Ameriketako Estatu Batuak) ikasten ari zela ezagutua: hainbat gizarte erakundek festa berezi bat antolatzen zuten han, dirua bildu ahal izateko. Hala, ikuskizunekin batera, ibilbide bat jartzen zen, eta ibilbidea egiten zuen bakoitzak diru kopuru bat ematen zuen, ibilbidean egindako kilometroen truke.

1977ko urriaren 16an, Kilometroak izenarekin, 09:00etan ibilbidea zabaldu zen, bi tokitan batera: Jose Migel Barandiaranek moztu zuen zinta Lazkaon, eta Gipuzkoako Ikastolen Elkarteko orduko presidente Jose Antonio Zalduak Beasainen. Aita Barandiaranez gain, lagun eta talde ospetsu askok parte hartu zuten ikastolen jaia bihurtu den festan, hala nola, Telesforo Monzonek, Eli Galdosek, Jose Luis Alvarez Enparantza Txillardegik, Mikel Laboak eta Baskonia saskibaloi taldeko kideak, beste askoren artean.

 Alkartasuna Lizeo berria 
Alkartasuna Lizeoaren eraikin berriko eskolak 1979/1980 ikasturtean hasi ziren; eta, 1980 azaroaren 8an eta 9an, Pedro Migel Etxenike Eusko Jaurlaritzako Hezkuntza sailburuak inauguratu zuen.

Alkartasuna Lizeoko Kooperatibako Ikastolek 1289 ikasle zituzten une hartan. Azpimarratu beharra dago, ordea, 1969az geroztik Alkartasuna Lizeoaren babesean bildutako ikasleria, Beasaingoa ez ezik, Goierriko herri askotakoa izan zela. Ikastolei legeztapena ukatu zitzaienez, Idiazabal, Segura, Zegama eta Zeraingo haurrak honen babespean egon ziren; baita Ataun, Lazkao, Ordizia, Zaldibia, Itsasondo eta abarretako ikasleak, irakaskuntza ertainetan. Ikasturte honetan bertan zebiltzan lehen aipaturiko ikasle kopuruaz gain, beste 588 ikasleren irakaskuntza gidatzen zen Lizeotik. Alkartasuna Lizeoko Hezkuntza Proiektua

 Alkartasuna Lizeoa ikastetxe publiko bihurtzea 
1993ko maiatzean, Euskal Autonomia Erkidegoko sare publikoan sartzearen aldeko aukera egin zuen kooperatibak, guraso zein irakasle bazkideek, botoen bidez, publifikatzearen aldeko hautua egin zutelako.

Prozesu luze eta gatazkatsua pasa ondoren, ikastolako guraso eta irakasleak bi taldetan banatu ziren, eta gehienek Alkartasuna Lizeoaren alde egin zuten. Publifikazioa 1997ko ekainaren 15ean burutu zen. Eskualdeko eskola mapa kontuan izanik, Alkartasuna Lizeoak (batxilergoa) eta Txindoki institutuak abian jarri zuten bateratze prozesua, 1998an Txindoki Alkartasuna Institutua sortzeko. Era berean, Alkartasuna Lizeoaren eraikinean bi ikastetxe eratu ziren: batetik, Alkartasuna Lizeoa DBH; eta, bestetik, Alkartasuna Lizeoa LHHI.

2010. urtean, Eusko Jaurlaritzako Hezkuntza Sailak herriko DBHko bi ikastetxeak fusionatu zituen, errege dekretuen bitartez. Ibilbide luzearen ostean sortu zen Beasaingo Institutu Publikoa.

Hartara, Alkartasuna Lizeoa HLHI ikastetxe autonomotzat funtzionatzen hasi zen 2010. urtetik aurrera.

 Alkartasuna Lizeoa gaur egun 
2020ko hamarkadaren erdialdean, Alkartasuna Lizeoak 450 ikasle inguru ditu, Haur Hezkuntzako 2 urtekoetatik Lehen Hezkuntzako 6. mailara arte. Horretaz gain, Goierri eskualdeko Lehen Hezkuntzako gela egonkor publiko bakarra du Lizeoak.

 Erreferentziak 

 Ikus, gainera 
 Alkartasuna Lizeoa web gunea

 Kanpo estekak 

 Ikastolen Elkartea

Kategoria:Gipuzkoako ikastolak
Kategoria:Beasaingo kultura
Kategoria:Hezkuntza Gipuzkoan